༈ན་མོ་གུ་རུ།  རྡོ་རྗེ་གཞོན་ནུ་རྒྱན་གྱི་གདམས་ངག་སངས་རྒྱས་ལག་བཅངས་ཀྱི་དགོངས་པ།  སྤྱི་གཙུག་ཏུ་ཧཱུྃ་སྔོན་པོ་ཅིག་བསམ།  འོད་ཟེར་འཕྲོས་སེམས་ཅན་ཐམས་ཅད་ཀྱི་སྡིག་སྒྲིབ་སྦྱངས།  དུས་གསུམ་གྱི་སངས་རྒྱས་ཐམས་ཅད་མཆོད།  ཚུར་འདུས་རང་གི་སྡིག་སྒྲིབ་སྦྱངས་ལུས་འོད་དུ་སོང་སྟོང་པར་བསམ་དེ་བཞིན་ཉིད་ཀྱི་ཏིང་ངེ་འཛིན།  ཆུའི་ཟླ་བ་ལྟར་གསལ་ལ་རང་བཞིན་མེད་པ་ཀུན་ཏུ་སྣང་བའི་ཏིང་ངེ་འཛིན།  ཧཱུྃ།  སྔོན་པོ་རྒྱུའི་ཏིང་ངེ་འཛིན་དེ་གྱུར་པ་ལས་རྡོ་རྗེ་གཞོན་ནུ་ཞལ་གསུམ་ཕྱག་དྲུག་པ་ཞབས་བཞི་པ་དུར་ཁྲོད་ཀྱི་ཆས་བརྒྱད་ཀྱིས་བརྒྱན་པར་བསྒོམ།  དེའི་ཐུགས་ཀར་ཡེ་ཤེས་སེམས་དཔའ་ཚོན་གང་བ་བདག་འདྲ་བ་ཅིག་བསྒོམ།  དེའི་ཐུགས་ཀར་རྡོ་རྗེ་རྩེ་དགུ་པ་ཅིག་བསྒོམ།  དེའི་ལྟེ་བར་ཉི་མའི་དཀྱིལ་འཁོར་སྲན་མ་ཕྱེད་བཀས་ཙམ་ཞིག་བསྒོམ།  དེ་ལ་ཧཱུྃ་པུ་ཤུད་ལྟ་བུ་བསམས་པ་ལ།  ཨོཾ་བཛྲ་ཀཱི་ལི་ཀཱི་ལ་ཡ་ཧཱུྃ་ཕཊ།  ཅེས་པས་འབྲུ་དགུ་གསེར་གྱི་བ་ཐག་ལྟ་བུས་བསྐོར་བ་ལ་སྔགས་ཀྱི་འོད་ཟེར་ཏིང་ངེ་འཛིན་སེམས་དཔའ་གསལ།  དེས་ཡེ་ཤེས་སེམས་དཔའ་གསལ།  དེས་དམ་ཚིག་སེམས་དཔའ་གསལ༑  དེས་སྡིག་པ་ཐམས་ཅད་དག་པར་བསམ་ཞིང་བཟླས།  སྟོང་ལ་སོགས་པ་ཅི་ནུས་བཟླས་སོ།  ། ཚུར་འདུས་བདག་ལ་ཐིམ།  བདག་ཡེ་ཤེས་སེམས་དཔའ་ལ་ཐིམ།  དེ་ཏིང་ངེ་འཛིན་སེམས་དཔའ་ལ་ཐིམ།  དེ་ཧཱུྃ་ལ།  དེ་ཧ་ལ།  དེ་མགོ་ལ།  དེ་ཟླ་ཚེས་ལ།  དེ་ཐིག་ལེ་ལ།  དེ་ནཱ་ད་ལ།  དེ་སྟོང་པ་འོད་གསལ་ཅིར་ཡང་མ་གྲུབ་པ་ལ་སེམས་བཞག་ལ་སྒོམ་བཟླས་བྱས་པས་སྡིག་པ་ཐམས་ཅད་བྱང་།  བར་ཆད་གདོན་ཞི་ཞིང་ནད་དང་རིམས་ཐམས་ཅད་དང་རྐྱེན་གློ་བུར་ཀུན་བཟློག་གོ།  ཚེ་འདི་ལ་རིག་འཛིན་གྱི་གྲལ་དུ་འགྲོ།  ཕྱི་མ་རྡོ་རྗེ་གཞོན་ནུར་བདག་འགྱུར་རོ། །  སློབ་དཔོན་པདྨས་མཁར་ཆེ་བཟའ་འཚོ་རྒྱལ་ལ་འབྲལ་ཁར་གདམས་པའོ། །  སྣོད་དང་མི་ལྡན་པ་ལ་མི་སྦྱིན་ནོ།  ། རྫོགས་སོ། །  ། །